HAKUKUULUTUS

Aiemman päätöksen mukaan toimintamäärärahasta on varattu Biologian laitoksen tutkimusryhmille yhteensä 30 000 €. Laitosneuvostossa on aiemmin hyväksytty tutkimusryhmille osoitetun määrärahan jakamisen periaatteet tuloksellisuuden perusteella. Tästä rahasta voivat ryhmät hakea toimintarahaa tarkoituksiinsa laitoksen johtajalta laitoksen toimistoon Marja Liisa Mielikäiselle toimitetulla esityksellä keskiviikkoon 12.3.2003 klo 15.45 mennessä. Hakemuksesta on ilmettävä seuraavaa:

1.	Tutkimusryhmän johtaja ja jäsenet: väitelleet, jatko-opiskelijat ja gradulaiset. 

2.	Lyhyt kuvaus tutkimustoiminnasta ja  perustelu rahan tarpeesta (n. 1 sivu).

3.	Ryhmässä suoritettujen (ohjattujen) tutkintoihin (FM, FL, FT) johtaneiden opinnäytteiden lukumäärä kolmen viimeisen vuoden (2001-2003) aikana. Sekaannusten välttämiseksi ohjattujen oppilaiden nimet on mainittava.
-	Jos ohjaus on tapahtunut yhteistyössä jonkun toisen ryhmän jäsenen kanssa, tulee tämä mainita. Jakosuhde ohjauksesta on sovittava yhteistyökumppaneiden kesken.
-	Ryhmän hyväksi ei lasketa muualla tehtyjä opinnäytetöitä.
4.	Ryhmän jäsenten yhteinen julkaisuluettelo  kolmen viimeisen vuoden (2001-2003) ajalta eriteltynä seuraavasti:
a)	Alkuperäisartikkelit kansainvälisissä referee-sarjoissa, joilla on kansainvälinen levitys ja IF-arvo sekä julkaisut kansainvälisissä kokoomateoksissa. 
-	IF-arvo löytyy ISIn sivuilta. Linkki http://isi2.isiknowledge.com/portal.cgi ISIn Web of Knowledge yläpalkissa olevasta laatikosta ISI Journal Citation Reports. Paina Go. IF-arvon voi etsiä yksittäisestä lehdestä valitsemalla kohdan Search for a  specific journal.
-	Viimeiset IF-arvot on laitettava valmiiksi ko. julkaisujen viereen.
-	IF-summa kolmelta vuodelta on laskettava valmiiksi.
b)	Tieteelliset artikkelit korkeatasoissa kotimaisissa referee-sarjoissa tai kokoomateoksissa.
c)	Kansainväliset ja kotimaiset monografiat.
d)	Patentit.

Julkaisuiksi ei merkitä väitöskirjoja eikä kuluvan vuoden julkaisuja. Abstrakteja, tiedonantoja ja havaintoraportteja ei huomioida. Starttirahan kuluvalle vuodelle saanut professori ei voi saada tuloksellisuusrahaa erikseen. Julkaisujen kategoroinnissa (a – d) on oltava tarkkana. Julkaisuiksi hyväksytään ryhmässä 3 vuoden aikana tehdyt julkaisut. Jos sama henkilö kuuluu useampaan ryhmään, ryhmä on vaihtunut tai jokin työ on syntynyt kahden ryhmän yhteistyönä tulos ositetaan kuten opinnäytteidenkin tapauksessa. Ryhmien sopimus jakotavasta on ilmaistava hakemuksessa.

Oulussa 24. helmikuuta 2003

Seppo Saarela
Biologian laitoksen johtaja